《陵阳庙宋钟》
清代·瞿中溶

陵阳古仙人，记载说有二。姓窦名子明，其术善服饵。

剖鱼得丹书，学仙志以遂。或云放白龙，三年龙复至。

迎之上升天，颇类琴高事。县名始汉时，山分纪唐志。

今实在宣城，三峰各位置。庙貌古衣冠，血食斯土地。

旧碑已无存，难断汉晋异。有钟钮辟邪，冶铁勒款识。

己卯纪绍兴，俗书不成字。不知何年人，移来甘露寺。

急为涤尘封，审辨至再四。手拓墨本归，挥汗忘形瘁。

我昨访梓君，庙碑皆明季。又搜刻漏文，久已佚其器。

因叹古迹留，每遭造物忌。此非神仙护，完好良不易。

长揖谢陵阳，感君锡奇秘。

作者简介：（1769—1842）清江苏嘉定人，幼名慰劬，字苌生，号木夫，妻死后改号空空叟。钱大昕婿。诸生。道光间捐官湖南布政司理问。精金石学，富收藏。亦善画花卉。有《汉魏蜀石经考异辨正》、《说文地名考异》、《古泉山馆彝器图录》、《古镜图录》等二十余种。又有《奕载堂文集》、《古泉山馆诗》及自订年谱。